title: Odluka Vijeća (EU) 2017/1190 od 12. lipnja 2017. o stajalištu koje treba zauzeti u ime Europske unije u okviru Odbora za GNSS Europske unije i Švicarske osnovanom na temelju Sporazuma o suradnji između Europske unije i njezinih država članica, s jedne strane, i Švicarske Konfederacije, s druge strane, o europskim programima satelitske navigacije u pogledu donošenja njegova poslovnika

text:
               5.7.2017

               HR

               Službeni list Europske unije

               L 172/1

         ODLUKA VIJEĆA (EU) 2017/1190
   od 12. lipnja 2017.
   o stajalištu koje treba zauzeti u ime Europske unije u okviru Odbora za GNSS Europske unije i Švicarske osnovanom na temelju Sporazuma o suradnji između Europske unije i njezinih država članica, s jedne strane, i Švicarske Konfederacije, s druge strane, o europskim programima satelitske navigacije u pogledu donošenja njegova poslovnika
   VIJEĆE EUROPSKE UNIJE,
   uzimajući u obzir Ugovor o funkcioniranju Europske unije, a posebno njegov članak 172. prvi podstavak u vezi s člankom 218. stavkom 9.,
   uzimajući u obzir prijedlog Europske komisije,
   budući da:

               (1)

               Sporazum o suradnji između Europske unije i njezinih država članica, s jedne strane, i Švicarske Konfederacije, s druge strane, o europskim programima satelitske navigacije (1) („Sporazum”) privremeno se primjenjuje od 1. siječnja 2014. u pogledu elemenata koji su u nadležnosti Unije.

               (2)

               Člankom 20. Sporazuma osnovan je Odbor za GNSS Europske unije i Švicarske („Zajednički odbor”) te se predviđa da Zajednički odbor donese svoj poslovnik.

               (3)

               Stoga je primjereno utvrditi stajalište koje treba zauzeti u ime Unije u pogledu donošenja poslovnika Zajedničkog odbora,

         DONIJELO JE OVU ODLUKU:
   Članak 1.
   1.   Stajalište koje treba zauzeti u ime Unije u okviru Odbora za GNSS Europske unije i Švicarske („Zajednički odbor”) osnovanom na temelju Sporazuma o suradnji između Europske unije i njezinih država članica, s jedne strane, i Švicarske Konfederacije, s druge strane, o europskim programima satelitske navigacije u pogledu donošenja njegova poslovnika temelji se na nacrtu odluke Zajedničkog odbora priloženom ovoj Odluci.
   2.   Predstavnici Unije u Zajedničkom odboru mogu dogovoriti manje izmjene nacrta odluke bez daljnje odluke Vijeća.
   Članak 2.
   Ova Odluka stupa na snagu na dan donošenja.

      Sastavljeno u Luxembourgu 12. lipnja 2017.

            Za Vijeće

            Predsjednik

         C. CAMILLERI

      (1)  SL L 15, 20.1.2014., str. 3.

      NACRT
      ODLUKA br. 1/2017 ODBORA ZA GNSS EUROPSKE UNIJE I ŠVICARSKE
      od …
      o donošenju njegova poslovnika
      ODBOR ZA GNSS EUROPSKE UNIJE I ŠVICARSKE,
      uzimajući u obzir Sporazum o suradnji između Europske unije i njezinih država članica, s jedne strane, i Švicarske Konfederacije, s druge strane, o europskim programima satelitske navigacije, a posebno njegov članak 20.,
      budući da:

                  (1)

                  Sporazum o suradnji između Europske unije i njezinih država članica, s jedne strane, i Švicarske Konfederacije, s druge strane, o europskim programima satelitske navigacije (1) („Sporazum”) privremeno se primjenjuje se između Švicarske Konfederacije („Švicarska”) i Unije od 1. siječnja 2014. u pogledu elemenata koji su u nadležnosti Unije.

                  (2)

                  U skladu s člankom 20. stavkom 2. Sporazuma, Odbor za GNSS Europske unije i Švicarske („Zajednički odbor”) treba utvrditi svoj poslovnik.

                  (3)

                  U skladu s člankom 20. stavkom 4. Sporazuma, Zajednički odbor može odlučiti osnovati radne skupine ili skupine stručnjaka kako bi mu pomagale u izvršavanju njegovih zadaća.

                  (4)

                  U skladu s člankom 27. stavkom 2. Sporazuma, tijekom privremene primjene Sporazuma Zajednički odbor sastavljen je od predstavnika Švicarske i Unije,

            DONIO JE OVU ODLUKU:
      Jedini članak
      Donosi se Poslovnik Zajedničkog odbora naveden u Prilogu ovoj Odluci.

         Sastavljeno na engleskom jeziku u Bruxellesu i Bernu […] odnosno […].

               Za Zajednički odbor

               Predsjedatelj

               Tajnik za Europsku uniju

               Tajnik za Švicarsku

         (1)  SL L 15, 20.1.2014., str. 3.

         PRILOG

            POSLOVNIK ODBORA ZA GNSS EUROPSKE UNIJE I ŠVICARSKE („ZAJEDNIČKI ODBOR”)

         Članak 1.
         Sastav Zajedničkog odbora
         1.   Zajednički odbor sastoji se od predstavnika Europske komisije („Komisija”) i vlada država članica Europske unije, s jedne strane, i predstavnika Federalne vlade Švicarske Konfederacije („Švicarska”), s druge strane. Obje se strane dalje u tekstu pojedinačno nazivaju „stranka”, a zajednički „stranke”.
         2.   Predstavnike stranaka mogu pratiti drugi dužnosnici koji djeluju u ime stranaka.
         3.   Tijekom privremene primjene Sporazuma Zajednički odbor sastoji se od predstavnika Švicarske, s jedne strane, i predstavnika Europske unije, s druge strane.
         Članak 2.
         Predsjedanje
         1.   Stranke naizmjence predsjedaju Zajedničkim odborom na razdoblje od 12 mjeseci.
         Švicarska predsjeda tijekom kalendarske godine u kojoj Sporazum stupi na snagu.
         2.   Stranka koja predsjeda imenuje predsjedatelja Zajedničkog odbora kao i njegova zamjenika.
         3.   Predsjedatelj usmjerava rad Zajedničkog odbora.
         4.   Tijekom privremene primjene Sporazuma odredbe ovog članka primjenjuju se mutatis mutandis.
         Članak 3.
         Promatrači
         Zajednički odbor može, na temelju zajedničkog dogovora stranaka, odlučiti pozvati stručnjake ili predstavnike drugih tijela da prisustvuju sastancima Zajedničkog odbora kao promatrači, kako bi pružile informacije o određenim temama. Zajednički odbor dogovara se o uvjetima pod kojima takvi promatrači mogu prisustvovati sastancima.
         Članak 4.
         Tajništvo
         1.   Po jedan dužnosnik Europske komisije i Vlade Švicarske zajednički djeluju kao tajnici Zajedničkog odbora.
         2.   Tajnici Zajedničkog odbora odgovorni su za komunikaciju između stranaka, uključujući slanje dokumenata.
         3.   Funkcije tajništva u nadležnosti su stranke koja predsjeda.
         Članak 5.
         Sastanci Zajedničkog odbora
         1.   Zajednički odbor sastaje se ako i kada za to postoji potreba, u načelu jednom godišnje.
         Predsjedatelj nakon savjetovanja sa strankama saziva sastanak Zajedničkog odbora u vrijeme i na mjestu o kojima se stranke zajednički dogovore. Mogu se koristiti telefonske i video konferencije ako se stranke tako dogovore.
         Predsjedatelj saziva poseban sastanak Zajedničkog odbora na zahtjev Europske unije ili Švicarske.
         Zajednički odbor sastaje se u roku od 15 kalendarskih dana od zahtjeva na temelju članka 22. stavka 2. Sporazuma.
         2.   Zajednički odbor sastaje se u Bruxellesu ili u Švicarskoj, ovisno o stranci koja u to doba predsjeda, osim ako se stranke dogovore drukčije.
         3.   Predsjedatelj predstavnicima stranaka šalje obavijest o sazivanju sastanka, zajedno s nacrtom dnevnog reda i dokumentima za sastanak, najkasnije 21 kalendarski dan prije sastanka. Dokumenti za sastanke sazvane u skladu s člankom 22. stavkom 2. Sporazuma šalju se najmanje sedam kalendarskih dana prije sastanka.
         4.   U dogovoru sa strankama predsjedatelj može skratiti rokove utvrđene u stavku 3. kako bi u obzir uzeo zahtjeve određenog slučaja.
         5.   Predsjedatelja se obavješćuje o sastavu izaslanstva svake stranke najmanje sedam kalendarskih dana prije svakog sastanka.
         6.   Sastanci Zajedničkog Odbora nisu javni, osim ako stranke odluče drukčije.
         Članak 6.
         Dnevni red
         1.   Predsjedatelj uz pomoć tajnikâ sastavlja privremeni dnevni red za svaki sastanak.
         2.   Svaka stranka može predložiti uvrštenje dodatnih točaka na dnevni red. Svaki takav zahtjev mora biti obrazložen i poslan u pisanom obliku predsjedatelju najkasnije sedam kalendarskih dana prije sastanka.
         3.   Zajednički odbor odobrava dnevni red na početku sastanka.
         Članak 7.
         Radne skupine Zajedničkog odbora
         1.   Sastav i rad radnih skupina ili skupina stručnjaka koje se osnivaju u skladu s člankom 20. stavkom 4. Sporazuma dogovara se na temelju mandata koji utvrđuje Zajednički odbor.
         2.   Radne skupine ili skupine stručnjaka primjenjuju ovaj poslovnik mutatis mutandis.
         3.   Radne skupine ili skupine stručnjaka rade pod nadležnošću Zajedničkog odbora kojem podnose izvješća nakon svakog svojeg sastanka. One nemaju ovlasti za donošenje odluka, ali mogu davati preporuke Zajedničkom odboru.
         4.   Zajednički odbor može, u skladu s člankom 8. ovog Poslovnika, odlučiti izmijeniti ili ukinuti mandat radne skupine ili skupine stručnjaka.
         Članak 8.
         Odluke i preporuke
         1.   Zajednički odbor donosi odluke i izrađuje preporuke na temelju zajedničkog dogovora stranaka u skladu sa Sporazumom. Nazivaju se „Odluka” ili „Preporuka”, nakon čega slijedi redni broj, datum donošenja i navođenje njihova predmeta.
         2.   Odluke i preporuke Zajedničkog odbora potpisuju predsjedatelj i tajnici te se one prosljeđuju strankama.
         3.   Svaka stranka može odlučiti objaviti bilo koju odluku ili preporuku koju je donio Zajednički odbor u svojem službenom listu. Stranke se međusobno obavješćuju o namjeri da objave neku odluku ili preporuku.
         4.   Zajednički odbor može donositi svoje odluke ili preporuke pisanim postupkom ako se stranke tako dogovore. Pisani se postupak sastoji od razmjene nota između tajnika koji djeluju u dogovoru sa strankama. U tu se svrhu tekst prijedloga šalje strankama u skladu s člankom 5. ovog Poslovnika s rokom od najmanje 21 kalendarskog dana za iznošenje svih rezervi ili izmjena. Uz savjetovanje sa strankama predsjedatelj može skratiti taj rok kako bi se u obzir uzele posebne okolnosti. Nakon što se tekst usuglasi, odluku ili preporuku potpisuju predsjedatelj i tajnici.
         5.   Odluke Zajedničkog odbora o izmjeni Priloga I. Sporazumu donose se na izvornim jezicima Sporazuma.
         Članak 9.
         Zapisnik
         1.   Tajništvo priprema nacrt zapisnika svakog sastanka. U nacrtu se navode donesene odluke i izrađene preporuke. Nacrt zapisnika podnosi se na donošenje Zajedničkom odboru. Nakon što ga Zajednički odbor donese, zapisnik potpisuju predsjedatelj i tajnici.
         2.   Nacrt zapisnika mora se pripremiti u roku od 21 kalendarskog dana od sastanka i podnijeti na odobrenje Zajedničkom odboru pisanim postupkom ili na sljedećem sastanku Zajedničkog odbora.
         Članak 10.
         Povjerljivost
         Ako jedna stranka Zajedničkom odboru dostavi informacije označene kao povjerljive, druge stranke s njima moraju postupati kao s takvima.
         Članak 11.
         Troškovi
         1.   Svaka stranka snosi sve troškove povezane sa svojim sudjelovanjem na sastancima Zajedničkog odbora te radnih skupina i skupina stručnjaka.
         2.   Zajednički odbor odlučuje o raspodjeli troškova povezanih sa svim službenim putovanjima stručnjaka.
         3.   Troškove povezane s organizacijom sastanaka i umnožavanjem dokumenata snosi stranka koja je domaćin sastanka.
         Članak 12.
         Korespondencija
         Sva ulazna i izlazna korespondencija predsjedatelja Zajedničkog odbora šalje se tajništvu Zajedničkog odbora.
         Članak 13.
         Izmjena
         Ovaj se Poslovnik može izmijeniti odlukom Zajedničkog odbora u skladu s člankom 8.


title: 2008/270/EZ, Euratom: Odluka vijeća i Komisije od 25. veljače 2008. o sklapanju, u ime Europske zajednice i Europske zajednice za atomsku energiju, Sporazuma o znanstvenoj i tehnološkoj suradnji između Europske zajednice i Europske zajednice za atomsku energiju, s jedne strane, i Švicarske Konfederacije, s druge strane

text:
               11/Sv. 111

               HR

               Službeni list Europske unije

               175

         32008D0270

               L 086/25

               SLUŽBENI LIST EUROPSKE UNIJE

         ODLUKA VIJEĆA I KOMISIJE
   od 25. veljače 2008.
   o sklapanju, u ime Europske zajednice i Europske zajednice za atomsku energiju, Sporazuma o znanstvenoj i tehnološkoj suradnji između Europske zajednice i Europske zajednice za atomsku energiju, s jedne strane, i Švicarske Konfederacije, s druge strane
   (2008/270/EZ, Euratom)
   VIJEĆE EUROPSKE UNIJE I KOMISIJA EUROPSKIH ZAJEDNICA,
   uzimajući u obzir Ugovor o osnivanju Europske zajednice, a posebno njegov članak 170. u vezi s člankom 300. stavkom 2. prvim podstavkom prvom rečenicom i člankom 300. stavkom 3.,
   uzimajući u obzir Ugovor o osnivanju Europske zajednice za atomsku energiju, a posebno njegov članak 101. drugi stavak,
   uzimajući u obzir prijedlog Komisije,
   uzimajući u obzir mišljenje Europskog parlamenta (1),
   budući da:

               (1)

               Komisija je u ime Zajednica pregovorima postigla Sporazum o znanstvenoj i tehnološkoj suradnji između Europske zajednice i Europske zajednice za atomsku energiju, s jedne strane, i Švicarske Konfederacije, s druge strane, (Sporazum), kojim se također predviđa njegova privremena primjena.

               (2)

               Sporazum su potpisali predstavnici stranaka 25. lipnja 2007. u Luxembourgu, podložno, kasnijem sklapanju.

               (3)

               Sporazum treba odobriti,

         DONIJELI SU OVU ODLUKU:
   Članak 1.
   Sporazum o znanstvenoj i tehnološkoj suradnji između Europske zajednice i Europske zajednice za atomsku energiju, s jedne strane, i Švicarske Konfederacije, s druge strane (2) odobrava se u ime Europske zajednice i Europske zajednice za atomsku energiju.
   Članak 2.
   Predsjednik Vijeća u ime Europske zajednice i predsjednik Komisije u ime Europske zajednice za atomsku energiju daju obavijest iz članka 14. ovog Sporazuma.
   Članak 3.
   1.   Sporazum je povezan sa sedam sporazuma potpisanih sa Švicarskom 21. lipnja 1999. i sklopljenih Odlukom Vijeća i Komisije 2002/309/EZ Euratom o Sporazumu o znanstvenoj i tehnološkoj suradnji od 4. travnja 2002. o sklapanju sedam sporazuma sa Švicarskom Konfederacijom (3).
   2.   Sporazum se neće obnoviti u slučaju prestanka valjanosti sporazumâ iz stavka 1.

      Sastavljeno u Bruxellesu 25. veljače 2008.

            Za Vijeće

            Predsjednik

         A. VIZJAK

            Za Komisiju

            Predsjednik

         José Manuel BARROSO

      (1)  Mišljenje od 23. listopada 2007. (još nije objavljeno u Službenom listu).

      (2)  SL L 189, 20.7.2007., str. 26.

      (3)  SL L 114, 30.4.2002., str. 1.


title: Odluka Vijeća 2008/617/PUP od 23. lipnja 2008. o poboljšanju suradnje između posebnih interventnih jedinica država članica Europske unije u kriznim situacijama

text:
               19/Sv. 9

               HR

               Službeni list Europske unije

               296

         32008D0617

               L 210/73

               SLUŽBENI LIST EUROPSKE UNIJE

         ODLUKA VIJEĆA 2008/617/PUP
   od 23. lipnja 2008.
   o poboljšanju suradnje između posebnih interventnih jedinica država članica Europske unije u kriznim situacijama
   VIJEĆE EUROPSKE UNIJE,
   uzimajući u obzir Ugovor o Europskoj uniji, a posebno njegove članke 30., 32. i članak 34. stavak 2. točku (c),
   uzimajući u obzir inicijativu Republike Austrije (1),
   uzimajući u obzir mišljenje Europskog parlamenta (2),
   budući da:

               (1)

               Članak 29. Ugovora utvrđuje da je cilj Unije osigurati građanima visoku razinu sigurnosti unutar područja slobode, sigurnosti i pravde razvijanjem zajedničkog djelovanja između država članica na području policijske i pravosudne suradnje u kaznenim stvarima.

               (2)

               U njihovoj Izjavi o solidarnosti protiv terorizma od 25. ožujka 2004. šefovi država i vlada država članica Europske Unije su izrazili njihovu odlučnu namjeru da osiguraju da države članice upotrijebe sva sredstva koja su im na raspolaganju kako bi državi članici ili državi pristupnici na njezinom državnom području te na zahtjev njezinih političkih tijela pomogle u slučaju terorističkog napada.

               (3)

               Nakon napada 11. rujna 2001., posebne interventne jedinice svih tijela kaznenog progona država članica već su započele aktivnosti suradnje pod okriljem Radne skupine policijskih načelnika. Njihova mreža, nazvana „Atlas”, od 2001. godine provela je razne seminare, studije, razmjene materijala i zajedničke vježbe.

               (4)

               Nijedna pojedinačna država članica ne raspolaže sa svim sredstvima, resursima i stručnim znanjem potrebnim za učinkovito rješavanje svih vrsta konkretnih ili opsežnih kriznih situacija koje zahtijevaju posebne intervencije. Stoga je od iznimne važnosti da svaka država članica može zatražiti pomoć od druge države članice.

               (5)

               Odluka Vijeća 2008/615/PUP od 23. lipnja 2008. o intenziviranju prekogranične suradnje, posebno u suzbijanju terorizma i prekograničnog kriminala (3) (dalje u tekstu „Odluka uz Sporazum iz Prüma”), a posebno njezin članak 18., uređuje oblike policijske pomoći između država članica u vezi s masovnim okupljanjima i sličnim velikim događajima, katastrofama i teškim nesrećama. Ta se Odluka ne odnosi na masovna okupljanja, prirodne katastrofe ili teške nesreće u smislu članka 18. Odluke uz Sporazum iz Prüma, već nadopunjuje one odredbe Odluke uz Sporazum iz Prüma koje predviđaju oblike policijske pomoći između država članica kroz posebne interventne jedinice u drugim slučajevima, naime u kriznim situacijama koje je prouzročio čovjek i koje predstavljaju ozbiljnu izravnu fizičku opasnost za ljude, imovinu, infrastrukturu ili institucije, posebno uzimanje taoca, otmice i slični događaji.

               (6)

               Postojanje ovog pravnog okvira i popisa nadležnih tijela omogućit će državama članicama brzo djelovanje i dobitak na vremenu u slučaju nastupanja takve krizne situacije. Nadalje, kako bi države članice mogle bolje spriječiti i reagirati na takve krizne situacije, a posebno terorističke napade, neophodno je da se posebne interventne jedinice redovito sastaju i organiziraju zajedničke obuke kako bi imale koristi od međusobnih iskustava,

         ODLUČILO JE:
   Članak 1.
   Predmet
   Ova Odluka utvrđuje opća pravila i uvjete koja posebnim interventnim jedinicama države članice omogućavaju pružanje pomoći i/ili djelovanje na području druge države članice (dalje u tekstu „država članica koja je podnijela zahtjev”) u slučajevima kada ih je pozvala država članica koja je podnijela zahtjev i kada su to pristale učiniti kako bi riješile kriznu situaciju. Država članica koja je podnijela zahtjev i država članica kojoj je podnesen zahtjev izravno usuglašavaju praktične pojedinosti i provedbene dogovore koji nadopunjuju ovu Odluku.
   Članak 2.
   Definicije
   Za potrebe ove Odluke:

               (a)

               „posebna interventna jedinica” znači svaka jedinica tijela kaznenog progona države članice koja je specijalizirana za nadzor krizne situacije;

               (b)

               „krizna situacija” znači svaka situacija u kojoj nadležna tijela države članice opravdano vjeruju da postoji kazneno djelo koje predstavlja ozbiljnu izravnu fizičku opasnost za osobe, imovinu, infrastrukturu ili institucije u toj državi članici, posebno one situacije iz članka 1. stavka 1. Okvirne odluke Vijeća 2002/475/PUP od 13. lipnja 2002. o borbi protiv terorizma (4);

               (c)

               „nadležno tijelo” znači nacionalno tijelo koje može zahtijevati i odobriti raspoređivanje posebnih interventnih jedinica.

         Članak 3.
   Pomoć drugoj državi članici
   1.   Država članica može putem zahtjeva podnesenog nadležnim tijelima, kojim se utvrđuje priroda zatražene pomoći i njezina operativna nužnost, zatražiti pomoć od posebne interventne jedinice druge države članice radi rješavanja krizne situacije. Nadležno tijelo države članice kojoj je podnesen zahtjev može prihvatiti ili odbiti takav zahtjev ili predložiti drugi oblik pomoći.
   2.   Podložno sporazumu između dotičnih država članica, pomoć se može sastojati od toga da se državi članici koja je podnijela zahtjev osigura oprema i/ili stručno znanje i/ili da se provode operacije na državnom području te države članice, pri čemu se prema potrebi može koristiti oružje.
   3.   U slučaju provođenja operacija na državnom području države članice koja je podnijela zahtjev, službenici posebnih interventnih jedinica koje pružaju pomoć ovlašteni su djelovati u funkciji potpore na području države članice koja je podnijela zahtjev i poduzeti sve potrebne mjere za pružanje zatražene pomoći, u onoj mjeri u kojoj:

               (a)

               djeluju pod odgovornošću, nadležnošću i vodstvom države članice koja je podnijela zahtjev i u skladu s njezinim pravom; i

               (b)

               djeluju u granicama svojih ovlasti u skladu sa svojim nacionalnim pravom.

         Članak 4.
   Građanska i kaznena odgovornost
   Kad temeljem ove odluke službenici države članice djeluju u drugoj državi članici i/ili kada se koristi oprema, primjenjuju se odredbe o građanskoj i kaznenoj odgovornosti iz članka 21. stavaka 4. i 5. te članka 22. Odluke uz Sporazum iz Prüma.
   Članak 5.
   Sastanci i zajednička obuka
   Države članice sudionice osiguravaju da njihove posebne interventne jedinice odražavaju sastanke i organiziraju zajedničku obuku i vježbe, kada god je to potrebno, radi razmjene iskustava, stručnog znanja i općih, praktičnih i tehničkih informacija o rješavanju kriznih situacija. Takvi sastanci, obuka i vježbe mogu se financirati u okviru mogućnosti koje nude financijski programi Unije za dobivanje bespovratnih sredstava iz proračuna Europske unije. U tom kontekstu država članica koja predsjeda Unijom nastoji osigurati održavanje takvih sastanaka, obuke i vježbi.
   Članak 6.
   Troškovi
   Država članica koja je podnijela zahtjev snosi operativne troškove posebnih interventnih jedinica države članice kojoj je podnesen zahtjev u vezi s primjenom članka 3., uključujući troškove prijevoza i smještaja, osim ako dotične države članice nisu dogovorile drukčije.
   Članak 7.
   Odnos s drugim instrumentima
   1.   Ne dovodeći u pitanje njihove obveze na temelju drugih akata donesenih u skladu s glavom VI. Ugovora, posebno Odluke uz Sporazum iz Prüma:

               (a)

               države članice mogu nastaviti primjenjivati bilateralne ili multilateralne sporazume ili dogovore o prekograničnoj suradnji koji su na snazi 23. lipnja 2008., ukoliko su takvi sporazumi ili dogovori u skladu s ciljevima ove Odluke;

               (b)

               države članice mogu zaključiti ili provoditi dvostrane ili višestrane sporazume ili dogovore o prekograničnoj suradnji nakon 23. prosinca 2008., pod uvjetom da takvi sporazumi ili dogovori osiguravaju proširenje ili povećanje ciljeva ove Odluke.

         2.   Sporazumi i dogovori iz stavka 1. ne smiju utjecati na odnose s državama članica koje u njima ne sudjeluju.
   3.   Države članice obavješćuju Vijeće i Komisiju o sporazumima ili dogovorima iz stavka 1.
   Članak 8.
   Završne odredbe
   Glavno tajništvo Vijeća sastavlja i ažurira popise nadležnih tijela država članica koja mogu zahtijevati i odobravati pružanje pomoći iz članka 3.
   Glavno tajništvo Vijeća obavješćuje tijela iz stavka 1. o svim promjenama popisa izrađenog u skladu s ovim člankom.
   Članak 9.
   Stupanje na snagu
   Ova Odluka stupa na snagu 23. prosinca 2008.

      Sastavljeno u Luxembourgu 23. lipnja 2008.

            Za Vijeće

            Predsjednik

         I. JARC

      (1)  SL C 321, 29.12.2006., str. 45.

      (2)  Mišljenje od 31. siječnja 2008. (još nije objavljeno u Službenom listu).

      (3)  SL L 210, 6.8.2008., str. 1.

      (4)  SL L 164, 22.6.2002., str. 3.


title: 2011/355/EU: Odluka Vijeća od 9. lipnja 2011. o pokretanju automatizirane razmjene daktiloskopskih podataka u Francuskoj

text:
19/Sv. 16              HR                                Službeni list Europske unije                                                      241
32011D0355
21.6.2011.                                           SLUŽBENI LIST EUROPSKE UNIJE                                                   L 161/23
                                                             ODLUKA VIJEĆA
                                                             od 9. lipnja 2011.
                            o pokretanju automatizirane razmjene daktiloskopskih podataka u Francuskoj
                                                               (2011/355/EU)
VIJEĆE EUROPSKE UNIJE,                                                            čim, prema svojem uvjerenju, ispunjava preduvjete za
                                                                                razmjenu podataka u odgovarajućoj kategoriji podataka.
uzimajući u obzir Odluku Vijeća 2008/615/PUP od 23. lipnja
2008. o produbljivanju prekogranične suradnje, posebno u                   (5)    Francuska je ispunila upitnik o zaštiti podataka i upitnik
suzbijanju terorizma i prekograničnog kriminala (1),a posebno                     o razmjeni daktiloskopskih podataka.
njezin članak 25.,
                                                                           (6)    Francuska je provela uspješno testiranje sa Španjolskom,
uzimajući u obzir Odluku Vijeća 2008/616/PUP od 23. lipnja                        Njemačkom i Luksemburgom.
2008. o provedbi Odluke 2008/615/PUP o produbljivanju
prekogranične suradnje, posebno u suzbijanju terorizma i
prekograničnog kriminala (2), a posebno članak 20. i poglavlje             (7)    U Francuskoj je obavljen evaluacijski posjet i španjolsko-
4. Priloga toj Odluci,                                                            njemačko-luksemburški evaluacijski tim sastavio je
                                                                                izvješće o evaluacijskom posjetu te ga proslijedio
                                                                                nadležnoj radnoj skupini Vijeća.
budući da:
(1)     U skladu s Protokolom o prijelaznim odredbama koji je              (8)    Vijeću je predstavljen cjelokupan evaluacijski izvještaj koji
        priložen Ugovoru o Europskoj uniji, Ugovoru o funkcio                    sadrži kratak pregled rezultata upitnika, evaluacijskog
        niranju Europske unije i Ugovoru o osnivanju Europske                     posjeta i testiranja o razmjeni daktiloskopskih podataka,
        zajednice za atomsku energiju, akti koje su institucije,
        tijela, uredi i agencije Unije donijeli prije stupanja na          DONIJELO JE OVU ODLUKU:
        snagu Ugovora iz Lisabona, i dalje proizvode pravne
        učinke sve dok nisu stavljeni izvan snage, poništeni ili
                                                                                Članak 1.
        izmijenjeni u okviru provedbe Ugovorâ.
                                                                           Francuska je za potrebe automatiziranog pretraživanja daktilo
(2)     U skladu s tim primjenjuje se članak 25. Odluke                    skopskih podataka u cijelosti provela opće odredbe o zaštiti
        2008/615/PUP i Vijeće mora jednoglasno odlučiti jesu               podataka iz poglavlja 6. Odluke 2008/615/PUP te ima pravo
        li države članice provele odredbe iz poglavlja 6. navedene         primati i dostavljati osobne podatke na temelju članka 9. nave
        Odluke.                                                            dene Odluke od dana stupanja na snagu ove Odluke.
(3)     Člankom 20. Odluke 2008/616/PUP predviđeno je da se                                             Članak 2.
        odluke iz članka 25. stavka 2. Odluke 2008/615/PUP
        donose na temelju izvješća o evaluaciji utemeljenog na             Ova Odluka stupa na snagu na dan donošenja.
        upitniku. Što se tiče automatizirane razmjene podataka u
        skladu s poglavljem 2. Odluke 2008/615/PUP, izvješće o
        evaluaciji treba se temeljiti na evaluacijskom posjetu i
        rezultatima testiranja.                                            Sastavljeno u Luxembourgu 9. lipnja 2011.
(4)     U skladu s poglavljem 4. točkom 1.1. Priloga Odluci                                                       Za Vijeće
        2008/616/PUP, upitnik koji je izradila nadležna radna
        skupina Vijeća odnosi se na svaku automatiziranu                                                          Predsjednik
        razmjenu podataka i država članica treba ga ispuniti                                                      PINTÉR S.
(1) SL L 210, 6.8.2008., str. 1.
(2) SL L 210, 6.8.2008., str. 12.


title: 2013/744/EU: Odluka Vijeća od 9. prosinca 2013. o potpisivanju, u ime Europske unije, Protokola o uklanjanju nezakonite trgovine duhanskim proizvodima uz Okvirnu konvenciju Svjetske zdravstvene organizacije o nadzoru nad duhanom u pogledu njegovih odredaba o obvezama povezanima s pravosudnom suradnjom u kaznenim stvarima, definicijom kaznenih djela i policijskom suradnjom

text:
               12.12.2013

               HR

               Službeni list Europske unije

               L 333/73

         ODLUKA VIJEĆA
   od 9. prosinca 2013.
   o potpisivanju, u ime Europske unije, Protokola o uklanjanju nezakonite trgovine duhanskim proizvodima uz Okvirnu konvenciju Svjetske zdravstvene organizacije o nadzoru nad duhanom u pogledu njegovih odredaba o obvezama povezanima s pravosudnom suradnjom u kaznenim stvarima, definicijom kaznenih djela i policijskom suradnjom
   (2013/744/EU)
   VIJEĆE EUROPSKE UNIJE,
   Uzimajući u obzir Ugovor o funkcioniranju Europske unije, a posebno članak 82. stavak 1., članak 83. i članak 87. stavak 2., u vezi s njegovim člankom 218. stavkom 5.,
   Uzimajući u obzir prijedlog Europske komisije,
   Budući da:

               (1)

               Vijeće je 22. listopada 1999. ovlastilo Komisiju za pregovore, u kontekstu Svjetske zdravstvene organizacije (WHO), o Okvirnoj konvenciji o nadzoru nad duhanom (FCTC) i povezanim protokolima. To ovlaštenje izmijenilo je Vijeće 21. travnja 2001. i 20. Prosinca 2007., a u vezi s Protokolom o uklanjanju nezakonite trgovine duhanskim proizvodima („Protokol”). Pregovore je provela Komisija prema uvjetima iz pregovaračkih smjernica koje je usvojilo Vijeće i uspješno su završeni usvajanjem Protokola na petoj Konferenciji ugovornih stranaka FCTC-a i WHO-a 12. studenoga 2012. u Seulu u Republici Koreji.

               (2)

               Zaključak FCTC-a odobren je u ime Zajednice Odlukom Vijeća 2004/513/EZ (1), koja je uvjet da Europska unija postane ugovorna stranka Protokola.

               (3)

               Protokol je značajan doprinos međunarodnim naporima za uklanjanje svih oblika nezakonite trgovine duhanskim proizvodima što je bitna sastavnica nadzora nad duhanom.

               (4)

               Protokol određuje obveze ugovornih stranaka vezanih za pravosudnu suradnju u vezi s kaznenim stvarima, definicijom kaznenih djela i policijskom suradnjom. Slijedom toga, te odredbe obuhvaćene su u Glavi V. Trećeg dijela Ugovora o funkcioniranju Europske unije.

               (5)

               Budući da Protokol obuhvaća pitanja koja pripadaju u nadležnost Unije, Protokol bi trebalo potpisati u ime Unije, podložno njegovom kasnijem zaključivanju.

               (6)

               Potpisivanjem Protokola, Unija neće ostvarivati zajedničku nadležnost, a države članice stoga zadržavaju svoju nadležnost u područjima obuhvaćenima Protokolom koja ne utječu na zajednička pravila odnosno ne mijenjaju područje primjene tih pravila.

               (7)

               U skladu s člancima 1.i 2. Protokola (br. 21) o stajalištu Ujedinjene Kraljevine i Irske u pogledu područja slobode, sigurnosti i pravde priloženog Ugovoru o Europskoj uniji i Ugovoru o funkcioniranju Europske unije te ne dovodeći u pitanje članak 4. Tog Protokola, te države članice ne sudjeluju u donošenju ove Odluke te ona za njih nije obvezujuća niti se se na njih primjenjuje.

               (8)

               U skladu s člancima 1. i 2. Protokola (br. 22) o položaju Danske priloženog Ugovoru o Europskoj uniji i Ugovoru o funkcioniranju Europske unije, Danska sudjeluje u donošenju ove odluke, ona za nju nije obvezujuća niti se se na nju primjenjuje..

               (9)

               Zasebnu odluku (2) koja se odnosi na potpisivanje, u ime Unije, Protokola, uz iznimku njegovih odredaba o obvezama povezanima s pravosudnom suradnjom u kaznenim stvarima, definicijom kaznenih djela i policijskom suradnjom, treba donijeti usporedno s ovom Odlukom,

         DONIJELO JE OVU ODLUKU:
   Članak 1.
   Potpisivanje Protokola o uklanjanju nezakonite trgovine duhanskim proizvodima uz Okvirnu konvenciju WHO-a o nadzoru nad duhanom u pogledu njegovih odredaba o obvezama povezanima s pravosudnom suradnjom u kaznenim stvarima, definicijom kaznenih djela i policijskom suradnjom, odobrava se u ime Europske unije, podložno sklapanju rečenog Protokola (3).
   Članak 2.
   Predsjednika Vijeća ovlašćuje se za određivanje jedne ili više osoba ovlaštenih za potpisivanje Protokola u ime Unije, u pogledu njegovih odredbi o obvezama povezanima s pravosudnom suradnjom u kaznenim stvarima, definicijom kaznenih djela i policijskom suradnjom.
   Članak 3.
   Ova Odluka stupa na snagu sljedećeg dana od dana objave u Službenom listu Europske unije.

      Sastavljeno u Bruxellesu 9. prosinca 2013.

            Za Vijeće

            Predsjednica

         A. PABEDINSKIENĖ

      (1)  Odluka Vijeća 2004/513/EZ od 2. lipnja 2004. o zaključivanju Okvirne konvencije Svjetske zdravstvene organizacije o nadzoru nad duhanom (SL L 213, 15.6.2004., str. 8.).

      (2)  Odluka Vijeća 2013/745/EU od 9. prosinca 2013. o potpisivanju, u ime Europske unije, Protokola o uklanjanju nezakonite trgovine duhanskim proizvodima uz Okvirnu konvenciju Svjetske zdravstvene organizacije o nadzoru nad duhanom, uz iznimku njegovih odredaba o obvezama povezanima s pravosudnom suradnjom u kaznenim stvarima, definicijom kaznenih djela i policijskom suradnjom (Vidi stranicu 75 ovog Službenog lista).

      (3)  Tekst protokola bit će objavljen zajedno s odlukom o njegovu sklapanju.


title: Odluka Vijeća (EU) 2015/190 od 5. veljače 2015. o imenovanju članova Odbora regija i njihovih zamjenika za razdoblje od 26. siječnja 2015. do  25. siječnja 2020.

text:
               7.2.2015

               HR

               Službeni list Europske unije

               L 31/25

         ODLUKA VIJEĆA (EU) 2015/190
   od 5. veljače 2015.
   o imenovanju članova Odbora regija i njihovih zamjenika za razdoblje od 26. siječnja 2015. do 25. siječnja 2020.
   VIJEĆE EUROPSKE UNIJE,
   uzimajući u obzir Ugovor o funkcioniranju Europske unije, a posebno njegov članak 300. stavak 3. i članak 305.,
   uzimajući u obzir Odluku Vijeća 2014/930/EU od 16. prosinca 2014. o određivanju sastava Odbora regija (1),
   uzimajući u obzir prijedloge svake države članice,
   budući da:

               (1)

               Člankom 300. stavkom 3. Ugovora zahtijeva se da članovi Odbora regija ili njihovi zamjenici, osim što su predstavnici regionalnih ili lokalnih tijela, imaju izborni mandat regionalnog ili lokalnog tijela ili da su politički odgovorni izabranoj skupštini.

               (2)

               Člankom 305. Ugovora predviđeno je da članove Odbora regija i jednak broj njihovih zamjenika imenuje Vijeće na razdoblje od pet godina u skladu s prijedlozima svake države članice.

               (3)

               Budući da je mandat članova Odbora regija i njihovih zamjenika istekao 25. siječnja 2015., bilo je potrebno imenovati nove članove i njihove zamjenike.

               (4)

               Vijeće je 26. siječnja 2015. donijelo Odluku (EU) 2015/116/EU (2) o imenovanju članova i njihovih zamjenika koje su predložili belgijska, bugarska, češka, danska, estonska, irska, grčka, španjolska, francuska, hrvatska, talijanska, ciparska, latvijska, litavska, luksemburška, mađarska, malteška, nizozemska, austrijska, portugalska, rumunjska, slovenska, slovačka, finska i švedska vlada, 23 člana i 23 njihova zamjenika koje je predložila njemačka Vlada te 18 članova i 16 njihovih zamjenika koje je predložila poljska Vlada za razdoblje od 26. siječnja 2015. do 25. siječnja 2020. Članovi i njihovi zamjenici koji nisu predloženi Vijeću do 22. siječnja 2015. nisu mogli biti obuhvaćeni Odlukom (EU) 2015/116.

               (5)

               Vijeću je 2. veljače 2015. i 3. veljače 2015. dostavljen popis članova i njihovih zamjenika koji je predložila Vlada Ujedinjenog Kraljevstva, kao i popis s jednim članom i jednim zamjenikom člana koji je predložila njemačka Vlada. Ti članovi i njihovi zamjenici trebali bi biti imenovani za isto razdoblje od 26. siječnja 2015. do 25. siječnja 2020. kao članovi i njihovi zamjenici koji su imenovani Odlukom (EU) 2015/116. Stoga bi se ova Odluka trebala primjenjivati retroaktivno od 26. siječnja 2015. Treća odluka o imenovanju preostalih članova Odbora regija i njihovih zamjenika za razdoblje od 26. siječnja 2015. do 25. siječnja 2020. bit će naknadno donesena,

         DONIJELO JE OVU ODLUKU:
   Članak 1.
   U Odbor regija imenuju se sljedeće osobe za razdoblje od 26. siječnja 2015. do 25. siječnja 2020.:

               —

               kao članovi, osobe navedene prema državi članici u Prilogu I.,

               —

               kao zamjenici članova, osobe navedene prema državi članici u Prilogu II.

         Članak 2.
   Ova Odluka stupa na snagu na dan donošenja.
   Proizvodi učinke od 26. siječnja 2015.

      Sastavljeno u Bruxellesu 5. veljače 2015.

            Za Vijeće

            Predsjednik

         E. RINKĒVIČS

      (1)  SL L 365, 19.12.2014., str. 143.

      (2)  Odluka Vijeća (EU) 2015/116 od 26. siječnja 2015. o imenovanju članova Odbora regija i njihovih zamjenika za razdoblje od 26. siječnja 2015. do 25. siječnja 2020. (SL L 20, 27.1.2015., str. 42.).

      PRILOG I.

         ПРИЛОЖЕНИЕ I - ANEXO I - PŘÍLOHA I - BILAG I - ANHANG I - I LISA - ΠΑΡΑΡΤΗΜΑ Ι - ANNEX I - ANNEXE I - PRILOG I. - ALLEGATO I - I PIELIKUMS - I PRIEDAS - I. MELLÉKLET - ANNESS I - BIJLAGE I - ZAŁĄCZNIK I - ANEXO I - ANEXA I - PRÍLOHA I - PRILOGA I - LIITE I - BILAGA I

         Членове/Miembros/Členové/Medlemmer/Mitglieder/Liikmed/Μέλη/Members/Membres/Članovi/Membri/Locekļi/Nariai/Tagok/Membri/Leden/Członkowie/Membros/Membri/Členovia/Člani/Jäsenet/Ledamöter

      DEUTSCHLAND
      Frau Marion WALSMANN
      Mitglied des Thüringer Landtags
      UNITED KINGDOM

                  Cllr Stephen ALAMBRITIS
                  Leader of London Borough of Merton

                  Mr Michael ANTONIW
                  Assembly Member for Pontypridd

                  Cllr Sir Albert BORE
                  Member of Birmingham City Council

                  Cllr Robert Charles BRIGHT
                  Leader of Newport City Council

                  Cllr Anthony Gerard BUCHANAN
                  Councillor East Renfrewshire Council

                  Cllr Joseph COONEY
                  Leader of Pendle Council

                  Cllr Andrew Varah COOPER
                  Member of Kirklees Council

                  Cllr Trevor CUMMINGS
                  Member of Ards Borough Council

                  Jeremy Roger EVANS
                  Assembly Member Greater London Authority

                  Ms Megan FEARON
                  Member of the Northern Ireland Assembly

                  Ms Patricia Josephine FERGUSON
                  Constituency member for Glasgow Maryhill & Springburn

                  Cllr Robert Ian Neilson GORDON
                  Member of Hertfordshire Council

                  Cllr Judith HUGHES
                  Member of Kirklees Council

                  Cllr Gordon Charles KEYMER
                  Leader of Tandridge District Council

                  Cllr Margaret Ann LISHMAN
                  Member of Burnley Council

                  Cllr Cormack MCCHORD
                  Councillor for Stirling

                  Mr William Stewart MAXWELL
                  MSP for West of Scotland

                  Cllr Kevin PEEL
                  Member of Manchester City Council

                  Cllr Dorothy SHARPE
                  Member of East Riding of Yorkshire Council

                  Cllr Jill SHORTLAND
                  Member of Somerset Council

                  Cllr Harvey SIGGS
                  Member of Mendip Council

                  Cllr Judith Anne WALLACE
                  Member of North Tyneside Council

                  Cllr Paul WATSON
                  Leader, Sunderland Council

                  Cllr Emily WESTLEY
                  Member of Hastings Council

      PRILOG II.

         ПРИЛОЖЕНИЕ II - ANEXO II - PŘÍLOHA II - BILAG II - ANHANG II - II LISA - ΠΑΡΑΡΤΗΜΑ IΙ - ANNEX II - ANNEXE II - PRILOG II. - ALLEGATO II - II PIELIKUMS - II PRIEDAS - II. MELLÉKLET - ANNESS II - BIJLAGE II - ZAŁĄCZNIK II - ANEXO II - ANEXA II - PRÍLOHA II - PRILOGA II - LIITE II - BILAGA II

         Заместник-членове/Suplentes/Náhradníci/Suppleanter/Stellvertreter/Asendusliikmed/Αναπληρωτές/Alternate members/Suppléants/Zamjenici članova/Supplenti/Aizstājēji/Pakaitiniai nariai/Póttagok/Membri Supplenti/Plaatsvervangers/Zastępcy członków/Suplentes/Supleanți/Náhradníci/Nadomestni člani/Varajäsenet/Suppleanter

      DEUTSCHLAND
      Frau Dorothea MARX
      Mitglied des Thüringer Landtags
      UNITED KINGDOM

                  Cllr Sanchia ALASIA
                  Member of London Borough of Barking & Dagenham

                  Jennette ARNOLD
                  Assembly Member Greater London Authority

                  Cllr Shurma BATSON
                  Member of Stevenage Council

                  Cllr Zahid Mehmood CHAUHAN
                  Member of Oldham Council

                  Cllr John Paul FINDLOW
                  Member of Cheshire East Council

                  Cllr Gillian FORD
                  Member of London Borough of Havering

                  Cllr Barbara GRANT
                  East Renfrewshire Council

                  Cllr Suzanne Ellen GROCOTT
                  Member of London Borough of Merton

                  Cllr Arnold HATCH
                  Member of Craigavon Borough Council

                  Cllr Doreen HUDDART
                  Member of Newcastle City Council

                  Cllr Ronald Arvon HUGHES
                  Member of Conwy County Borough Council

                  Mr James Robert HUME
                  Regional List member for South of Scotland

                  Cllr Imran HUSSAIN
                  Member of Bradford Council

                  Cllr Geoffrey KNIGHT
                  Member of Lancaster Council

                  Sir James Angus Rhoderick MCGRIGOR
                  Regional List Member for the Highlands and Islands

                  Mr Fearghal MCKINNEY
                  Member of the Northern Ireland Assembly

                  Cllr Robert John PRICE
                  Leader of Oxford Council

                  Cllr Gary ROBINSON
                  Leader Shetland Islands Council

                  Cllr Linda ROBINSON
                  Member of Wychavon Council

                  Cllr Sarah Elizabeth RUSSELL
                  Member of Derby Council

                  Cllr David SHAKESPEARE
                  Member of Wycombe Council

                  Rhodri Glyn THOMAS
                  Assembly Member for Carmarthen East and Dinefwr

                  Cllr Kay TWITCHEN
                  Member of Essex County Council

                  Cllr Martin John Beresford VEAL
                  Chairman, Bath & North East Somerset Council


title: Odluka Vijeća (EU) 2016/2234 od 21. studenoga 2016. o potpisivanju, u ime Unije, Sporazuma o suradnji između Europske unije i Agencije za sigurnost zračne plovidbe u Africi i Madagaskaru (ASECNA) u pogledu razvoja satelitske navigacije i pružanja povezanih usluga u području nadležnosti ASECNA-e u korist civilnog zrakoplovstva

text:
               13.12.2016

               HR

               Službeni list Europske unije

               L 337/1

         ODLUKA VIJEĆA (EU) 2016/2234
   od 21. studenoga 2016.
   o potpisivanju, u ime Unije, Sporazuma o suradnji između Europske unije i Agencije za sigurnost zračne plovidbe u Africi i Madagaskaru (ASECNA) u pogledu razvoja satelitske navigacije i pružanja povezanih usluga u području nadležnosti ASECNA-e u korist civilnog zrakoplovstva
   VIJEĆE EUROPSKE UNIJE,
   uzimajući u obzir Ugovor o funkcioniranju Europske unije, a posebno njegov članak 172. u vezi s člankom 218. stavkom 5.,
   uzimajući u obzir prijedlog Europske komisije,
   budući da:

               (1)

               Vijeće je 25. rujna 2014. ovlastilo Komisiju da u ime Unije s Agencijom za sigurnost zračne plovidbe u Africi i Madagaskaru u pregovorima dogovori međunarodni sporazum kojim se utvrđuju uvjeti pružanja usluge satelitskog proširivanja (SBAS) u Africi na temelju europskog programa za satelitsku navigaciju EGNOS.

               (2)

               Nakon tih pregovora Sporazum o suradnji između Europske unije i Agencije za sigurnost zračne plovidbe u Africi i Madagaskaru (ASECNA) u pogledu razvoja satelitske navigacije i pružanja povezanih usluga u području nadležnosti ASECNA-e u korist civilnog zrakoplovstva („Sporazum”) parafiran je 12. svibnja 2016.

               (3)

               Sporazum bi trebalo potpisati,

         DONIJELO JE OVU ODLUKU:
   Članak 1.
   Odobrava se potpisivanje u ime Unije Sporazuma o suradnji između Europske unije i Agencije za sigurnost zračne plovidbe u Africi i Madagaskaru (ASECNA) u pogledu razvoja satelitske navigacije i pružanja povezanih usluga u području nadležnosti ASECNA-e u korist civilnog zrakoplovstva.
   Članak 2.
   Predsjednika Vijeća ovlašćuje se da odredi jednu ili više osoba ovlaštenih za potpisivanje Sporazuma u ime Unije, podložno njegovu sklapanju.
   Članak 3.
   Ova Odluka stupa na snagu na dan donošenja.

      Sastavljeno u Bruxellesu 21. studenoga 2016.

            Za Vijeće

            Predsjednik

         P. PLAVČAN


title: Odluka Europskog parlamenta (EU) 2016/1591 od 28. travnja 2016. o razrješnici za izvršenje proračuna Zajedničkog poduzeća za inicijativu za inovativne lijekove 2 (bivšeg Zajedničkog poduzeća za provedbu zajedničke tehnološke inicijative za inovativne lijekove) za financijsku godinu 2014.

text:
               14.9.2016

               HR

               Službeni list Europske unije

               L 246/411

         ODLUKA EUROPSKOG PARLAMENTA (EU) 2016/1591
   od 28. travnja 2016.
   o razrješnici za izvršenje proračuna Zajedničkog poduzeća za inicijativu za inovativne lijekove 2 (bivšeg Zajedničkog poduzeća za provedbu zajedničke tehnološke inicijative za inovativne lijekove) za financijsku godinu 2014.
   EUROPSKI PARLAMENT,

               —

               uzimajući u obzir završne godišnje financijske izvještaje Zajedničkog poduzeća za inicijativu za inovativne lijekove 2 (bivšeg Zajedničkog poduzeća za provedbu zajedničke tehnološke inicijative za inovativne lijekove) za financijsku godinu 2014.,

               —

               uzimajući u obzir izvješće Revizorskog suda o godišnjoj računovodstvenoj dokumentaciji Zajedničkog poduzeća za provedbu zajedničke tehnološke inicijative za inovativne lijekove za financijsku godinu 2014., s odgovorima Zajedničkog poduzeća (1),

               —

               uzimajući u obzir izjavu o jamstvu (2) u pogledu pouzdanosti računa te zakonitosti i pravilnosti povezanih transakcija, koju je podnio Revizorski sud za financijsku godinu 2014., u skladu s člankom 287. Ugovora o funkcioniranju Europske unije,

               —

               uzimajući u obzir preporuku Vijeća od 12. veljače 2016. o razrješnici koju Zajedničko poduzeće treba dobiti za izvršenje proračuna za financijsku godinu 2014. (05587/2016 – C8-0056/2016),

               —

               uzimajući u obzir članak 319. Ugovora o funkcioniranju Europske unije,

               —

               uzimajući u obzir Uredbu (EU, Euratom) br. 966/2012 Europskog parlamenta i Vijeća od 25. listopada 2012. o financijskim pravilima koja se primjenjuju na opći proračun Unije i o stavljanju izvan snage Uredbe Vijeća (EZ, Euratom) br. 1605/2002 (3), a posebno njezin članak 209.,

               —

               uzimajući u obzir Uredbu Vijeća (EZ) br. 73/2008 od 20. prosinca 2007. o osnivanju Zajedničkog poduzeća za provedbu zajedničke tehnološke inicijative za inovativne lijekove (4),

               —

               uzimajući u obzir Uredbu Vijeća (EZ) br. 557/2014 od 6. svibnja 2014. o osnivanju Zajedničkog poduzeća za inicijativu za inovativne lijekove 2 (5), a posebno njezin članak 1. stavak 2. i članak 12.,

               —

               uzimajući u obzir Uredbu Komisije (EZ, Euratom) br. 2343/2002 od 19. studenoga 2002. o okvirnoj financijskoj uredbi za tijela iz članka 185. Uredbe Vijeća (EZ, Euratom) br. 1605/2002 o Financijskoj uredbi koja se primjenjuje na opći proračun Europskih zajednica (6),

               —

               uzimajući u obzir Delegiranu uredbu Komisije (EU) br. 110/2014 od 30. rujna 2013. o oglednoj financijskoj uredbi za tijela javno-privatnog partnerstva iz članka 209. Uredbe (EU, Euratom) br. 966/2012 Europskog parlamenta i Vijeća (7),

               —

               uzimajući u obzir članak 94. Poslovnika i Prilog V. Poslovniku,

               —

               uzimajući u obzir izvješće Odbora za proračunski nadzor (A8-0081/2016),

               1.

               daje razrješnicu izvršnom direktoru Zajedničkog poduzeća za inicijativu za inovativne lijekove 2 (bivšeg Zajedničkog poduzeća za provedbu zajedničke tehnološke inicijative za inovativne lijekove) za izvršenje proračuna Zajedničkog poduzeća za financijsku godinu 2014.;

               2.

               iznosi svoja zapažanja u Rezoluciji u nastavku;

               3.

               nalaže svojem predsjedniku da ovu Odluku i Rezoluciju, koja je njezin sastavni dio, proslijedi izvršnom direktoru Zajedničkog poduzeća za inicijativu za inovativne lijekove 2 (bivšeg Zajedničkog poduzeća za provedbu zajedničke tehnološke inicijative za inovativne lijekove), Vijeću, Komisiji i Revizorskom sudu te ih da na objavu u Službenom listu Europske unije (serija L).

            Predsjednik

         Martin SCHULZ

            Glavni tajnik

         Klaus WELLE

      (1)  SL C 422, 17.12.2015., str. 61.

      (2)  SL C 422, 17.12.2015., str. 62.

      (3)  SL L 298, 26.10.2012., str. 1.

      (4)  SL L 30, 4.2.2008., str. 38.

      (5)  SL L 169, 7.6.2014., str. 54.

      (6)  SL L 357, 31.12.2002., str. 72.

      (7)  SL L 38, 7.2.2014., str. 2.


title: 82/461/EEZ: Odluka Vijeća od 24. lipnja 1982. o sklapanju Konvencije o zaštiti migratornih vrsta divljih životinja

text:
               11/Sv. 016

               HR

               Službeni list Europske unije

               20

         31982D0461

               L 210/10

               SLUŽBENI LIST EUROPSKE UNIJE

               24.06.1982.

      ODLUKA VIJEĆA

   od 24. lipnja 1982.
   o sklapanju Konvencije o zaštiti migratornih vrsta divljih životinja
   (82/461/EEZ)
   VIJEĆE EUROPSKIH ZAJEDNICA,
   uzimajući u obzir Ugovor o osnivanju Europske ekonomske zajednice, a posebno njegov članak 235.,
   uzimajući u obzir prijedlog Komisije,
   uzimajući u obzir mišljenje Europskog parlamenta (1),
   uzimajući u obzir mišljenje Gospodarskog i socijalnog odbora (2),
   budući da je program djelovanja Europskih zajednica u vezi s okolišem usvojen Deklaracijom od 22. studenoga 1973. (3) i dopunjen Rezolucijom od 17. svibnja 1977. (4); budući da je cilj politike zaštite okoliša u Zajednici, koji je utvrđen tim aktima, poboljšanje kvalitete života i zaštita okoliša;
   budući da je Vijeće donijelo Direktivu 79/409/EEZ o očuvanju divljih ptica (5);
   budući da je Zajednica sudjelovala u pregovorima o sklapanju Konvencije o zaštitu migratornih vrsta divljih životinja;
   budući da je sklapanje Konvencije od strane Zajednice potrebno kako bi mogla pregovarati i sklapati regionalne sporazume predviđene tom Konvencijom tako da ti sporazumi potpadnu pod isključive ovlasti koje Direktiva 79/409/EEZ daje Zajednici;
   budući da sklapanje Konvencije od strane Zajednice ne podrazumijeva proširenje isključivih ovlasti Zajednice, ne dovodeći u pitanje druge pravne akte koje Zajednica može kasnije donijeti;
   budući da bi Grenland, s obzirom na posebnu prirodnu situaciju na Grenlandu i na uvjete života njegove populacije, trebao biti isključen iz područja primjene ove Konvencije,
   ODLUČILO JE:
   Članak 1.
   Ovime se u ime Europske ekonomske zajednice odobrava Konvencija o zaštiti migratornih vrsta divljih životinja.
   Tekst Konvencije priložen je ovoj Odluci.
   Članak 2.
   Predsjednik Vijeća položit će instrument pristupanja predviđen člankom XVII. Konvencije za područja na koja se odnosi Ugovor o osnivanju Europske ekonomske zajednice, prema uvjetima koji su utvrđeni tim Ugovorom, uz izuzetak Grenlanda.

      Sastavljeno u Luxembourgu 24. lipnja 1982.

            Za Vijeće

            Predsjednik

         F. AERTS

      (1)  SL C 327, 14.12.1981., str. 95.

      (2)  SL C 300, 18.11.1980., str. 15.

      (3)  SL C 112, 20.12.1973., str. 1.

      (4)  SL C 139, 13.6.1977., str. 1.

      (5)  SL L 103, 25.4.1979., str. 1.


title: Odluka (EU) 2016/989 Europskog parlamenta i Vijeća od 8. lipnja 2016. o mobilizaciji Europskog fonda za prilagodbu globalizaciji (zahtjev iz Francuske – EGF/2015/010 FR/MoryGlobal)

text:
               21.6.2016

               HR

               Službeni list Europske unije

               L 162/10

         ODLUKA (EU) 2016/989 EUROPSKOG PARLAMENTA I VIJEĆA
   od 8. lipnja 2016.
   o mobilizaciji Europskog fonda za prilagodbu globalizaciji (zahtjev iz Francuske – EGF/2015/010 FR/MoryGlobal)
   EUROPSKI PARLAMENT I VIJEĆE EUROPSKE UNIJE,
   uzimajući o obzir Ugovor o funkcioniranju Europske unije,
   uzimajući u obzir Uredbu (EU) br. 1309/2013 Europskog parlamenta i Vijeća od 17. prosinca 2013. o Europskom fondu za prilagodbu globalizaciji (2014.–2020.) i stavljanju izvan snage Uredbe (EZ) br. 1927/2006 (1), a posebno njezin članak 15. stavak 4.,
   uzimajući u obzir Međuinstitucionalni sporazum od 2. prosinca 2013. između Europskog parlamenta, Vijeća i Komisije o proračunskoj disciplini, o suradnji u vezi s proračunskim pitanjima i o dobrom financijskom upravljanju (2), a posebno njegovu točku 13.,
   uzimajući u obzir prijedlog Europske komisije,
   budući da:

               (1)

               Cilj Europskog fonda za prilagodbu globalizaciji (EGF) jest pružanje potpore radnicima koji su proglašeni viškom i samozaposlenim osobama koje su prestale sa svojim djelatnostima zbog velikih strukturnih promjena u tokovima svjetske trgovine uzrokovanih globalizacijom, zbog nastavka svjetske financijske i gospodarske krize ili nove svjetske financijske i gospodarske krize te kako bi im se pomoglo da se ponovno uključe na tržište rada.

               (2)

               EGF ne smije premašiti najviši godišnji iznos od 150 milijuna EUR (u cijenama iz 2011.), kako je utvrđeno člankom 12. Uredbe Vijeća (EU, Euratom) br. 1311/2013 (3).

               (3)

               Francuska je 19. studenoga 2015. podnijela zahtjev EGF/2015/010 FR/MoryGlobal za financijski doprinos iz EGF-a nakon otpuštanja u poduzeću MoryGlobal SAS u Francuskoj. Zahtjev je dopunjen dodatnim informacijama dostavljenima u skladu s člankom 8. stavkom 3. Uredbe (EU) br. 1309/2013. Taj je zahtjev u skladu s uvjetima za određivanje financijskog doprinosa iz EGF-a utvrđenima člankom 13. Uredbe (EU) br. 1309/2013.

               (4)

               Stoga bi trebalo mobilizirati EGF kako bi se za zahtjev koji je podnijela Francuska osigurao financijski doprinos u iznosu od 5 146 800 EUR.

               (5)

               Ova bi se Odluka trebala primjenjivati od dana njezina donošenja kako bi se što više skratilo vrijeme za mobiliziranje EGF-a,

         DONIJELI SU OVU ODLUKU:
   Članak 1.
   U okviru općeg proračuna Europske unije za financijsku godinu 2016. mobilizira se Europski fond za prilagodbu globalizaciji i osigurava iznos od 5 146 800 EUR u obliku odobrenih sredstava za preuzete obveze i plaćanja.
   Članak 2.
   Ova Odluka stupa na snagu na dan objave u Službenom listu Europske unije. Primjenjuje se od 8. lipnja 2016.

      Sastavljeno u Strasbourgu 8. lipnja 2016.

            Za Europski parlament

            Predsjednik

         M. SCHULZ

            Za Vijeće

            Predsjednik

         A.G. KOENDERS

      (1)  SL L 347, 20.12.2013., str. 855.

      (2)  SL C 373, 20.12.2013., str. 1.

      (3)  Uredba Vijeća (EU, Euratom) br. 1311/2013 od 2. prosinca 2013. kojom se uspostavlja višegodišnji financijski okvir za razdoblje 2014.–2020. (SL L 347, 20.12.2013., str. 884.).